google/wiki40b huggingface dataset:
Baranovo sala

Baranovo sala (angl. Baranof Island), dar vadinama Sitkos sala arba Ši sala (tlink. Sheet’-ká X'áat’l) – sala Aleksandro salyne, esančiame prie pietrytinių Aliaskos krantų (JAV teritorija). Plotas 4160 km². Salos ilgis 160 km, plotis iki 48 km. Sala kalnuota, aukščiausia visame salyne (aukštis 1643 m). Rytuose Čatamo sąsiauriu atskirta nuo Admiraliteto salos, o šiaurėje – Perilo sąsiauriu nuo Čičiagovo salos. Baranovo salą daugiausia dengia spygliuočių miškai, kurie įeina į Tongaso nacionalinį mišką. Rytinėje salos dalyje yra ledyninis Baranovo ežeras iš kurio išteka slenkstėta Baranovo upė. Kiti svarbesni ežerai – Medvežjė, Indigo ežeras.
Saloje 8,5 tūkst. gyventojų (2000 m.), vidutinis gyventojų tankumas 2,05 žm./km². Pagrindinė gyvenvietė – Sitka. Yra indėnų tlinkitų, taip pat rusų, danų, suomių kilmės žmonių. Verčiamasi daugiausia žvejyba, žuvies perdirbimu, turizmu.
Sala pavadinta rusų gubernatoriaus, vykdžiusio salos kolonizaciją, Aleksandro Baranovo garbei.
Advokatas mokesčių teisės specialistas

Advokatas mokesčių teisės specialistas (vok. Fachanwalt für Steuerrecht) – advokatas specialistas (Fachanwalt) mokesčių teisės srityje (mokesčių teisės specializacijos advokatas; advokatas mokestininkas); profesinis Vokietijos advokatų titulas. Vienas seniausių oficialiai pripažįstamų advokatų specializacijų Vokietijoje. Įtvirtintas Vokietijos advokatūros įstatyme (BRAO 43c §).
Juozas Spudulis

Biografija

1955–1964 m. mokėsi Pakapės (Šiaulių rajonas) aštuonmetėje mokykloje, 1964–1966 m. Klaipėdos 1 – oje profesinėje technikos mokykloje, 1967–1970 m. Klaipėdos 4 – oje vidurinėje vakarinėje mokykloje. 1976 m. baigė Vilniaus inžinerinį statybos instituto Architektūros fakultetą, architektas.
1976–1978 m. „Komprojekto“ Klaipėdos skyriaus architektas, 1978–1983 m. Šilalės Vykdomojo komiteto vyr. architektas, 1983–1985 m. Šilalės dujų ūkio eksploatavimo kontoros vyr. inžinierius, 1985–1986 m. Tauragės tarpmiestinio techninės inventorizacijos biuro inžinierius, 1986–1987 m. Šilalės rajono vykdomojo komiteto Švietimo skyriaus inžinierius statybininkas, 1987–1988 m. Vingininkų tarpkolūkinės gyvulininkystės įmonės inžinierius, 1988–1992 m. Gamybinio personalo prie Šilalės rajono architekto architektas, 1992–2000 m. Šilalės rajono savivaldybės Architektūros ir urbanistikos skyriaus vedėjas, Šilalės rajono vyr. architektas.
Nuo 1990 m. Lietuvos socialdemokratų partijos Šilalės rajono skyriaus narys, 1999 m. skyriaus atsakingasis sekretorius.
1997 m. kovo – liepos mėn. Šilalės rajono savivaldybės tarybos narys.
Medžiotojų ir žvejų draugijos narys.
Lietuvos futbolo varžybos 1965 m.

B klasė

Teisę žaisti aukščiausiojoje lygoje kitame sezone iškovojo Vimpelas Kaunas ir Cementininkas Naujoji Akmenė.
Trumpiausio kelio problema

Trumpiausio kelio problema – grafų teorijos problema, bendru atveju formuluojama kaip radimas tokio kelio tarp dviejų svorinio grafo (arba daugiau) viršūnių, kad briaunų svorių suma būtų mažiausia.

Nesvorinis grafas

Nesvoriniame grafe galima naudoti paiešką į gylį (DFS – depth first search) arba paiešką į plotį (BFS – breadth first search).
Pigeon drop

Pigeon drop - sukčiavimo forma, kuomet auka (čia vadinama angl. pigeon 'karvelis') įtikinama atiduoti tam tikrą pinigų sumą kaip užstatą, kad vėliau gautų žymiai didesnę pinigų sumą ar vertingesnį objektą. Iš tikro viskas sutvarkoma taip, kad auka nieko vertingo negauna ir lieka be užstato.

Pavyzdys

Šiame pavyzdyje sukčiai veikia dviese. Vienas jų kokiu nors pretekstu gatvėje šalia kazino, banko ar kitos su didelėmis pinigų sumomis susijusios įstaigos kalbina žmones. Pavyzdžiui, klausinėja jų kelio, ar prašo pagalbos kokiu nors nereikšmingu klausimu. Svarbu, kad praeivis sustotų ir įsitrauktų į kažkiek ilgesnį pokalbį. Tuomet prieina antrasis sukčius ir suvaidina kad rado šalią jų nukritusią piniginę, klausia, ar ne jie pametė. Jei numatyta auka atsako, kad čia ne jos (kelio klausinėjęs bendrininkas, suprantama, taip pat sako, kad ne jo), sukčius atidaro piniginę ir išima didžiulę pinigų sumą, suvyniotą į popierių. Paskaičiavęs pasiūlo idėją visiems juos pasidalinti, tik prieš tai jis nueis į banką (kazino, ar koks bebūtų pastatas šalia) pasiklausti, ar niekas nepametė. Galimas variantas, kad siūlo pranešti radus tik piniginę, o pinigus pasidalinti. Arba iš pradžių nueis pažiūrėti ir jei neras savininko, tik tada pasidalins pinigus. Šiaip ar taip, jis nori iš abiejų kitų kažkokio užstato, kad kol suvaikščios, tie nedings su pinigais. Pokalbio metu kažkuriuo pretekstu duoda išimtus pinigus popieriuje palaikyti tai vienam, tai kitam pašnekovui, pavyzdžiui, kad turėtų laisvesnes rankas apžiūrėti, ar piniginėje daugiau nieko nebelikę. Kai vokelis atsiduria pas kelio klausinėjusį bendrininką, piniginės „radėjas“ nukreipia aukos dėmesį, pavyzdžiui, išsakydamas pasiūlymą ar kažko klausdamas. Tuo metu bendrininkas popieriuje esančius pinigus nepastebimai pakeičia tokio pat dydžio paprastų popieriaus lakštų pluoštu. Auka dažniausiai sutinka duoti užstatą, nes rasti pinigai paliekami jam. Žmogus galvoja, kad neturi ko prarasti, nes net jei radėjas, nuėjęs į banką, pabėgtų su užstatu, jam liktų žymiai didesnė rasta pinigų suma. Iš tiesų tuo metu jis teturi popieriaus lakštus. Sukčius su užstatais nebegrįžta, o jo bendrininkas kažkokiu pretekstu irgi atsiskiria (pavyzdžiui, pasisiūlo nueiti paieškoti ilgai negrįžtančio radėjo, arba pasiūlo tą padaryti aukai).
Kazimieras Ragulskis

Biografija

1934–1938 m. lankė ir baigė Klovainių pradinę 4 klasių mokyklą. 1938–1940 m. lankė ir baigė Pakruojo pradinės mokyklos 5 ir 6 klases. 1940–1946 m. lankė ir baigė Linkuvos gimnaziją. 1946–1951 m. lankė ir baigė Kauno politechnikos instituto Mechanikos fakultetą įgydamas inžinieriaus mechaniko specialybę. 1952–1954 m. SSRS MA Mašinų mokslo instituto aspirantas, 1954 m. įgijo technikos mokslų kandidato (dabar daktaro) mokslinį laipsnį. 1963 m. apsigynė technikos mokslų daktaro (dabar habilituoto daktaro) disertaciją.
1948–1952 m. darbas pramonėje kartu studijuojant KPI. 1954–1963 m. m. darbas Lietuvos MA institute moksliniu bendradarbiu, vėliau laboratorijos vedėju. 1963–1993 m. Kauno politechnikos instituto laboratorijos vedėjas, vėliau performuotos į mokslinį centrą „Vibrotechnika“ mokslinis vadovas.
K. Ragulskis nėra gavęs jokio SSRS valstybinio medalio ir ordino. Tačiau jis už įžymius mokslo ir technikos pasiekimus yra apdovanotas SSRS ir kitų šalių žinybinių organizacijų ženklais bei medaliais, premijų laureatų vardais. Apie K. Ragulskį ir jo vadovaujamą mokslinę mokyklą SSRS Centrinė kino studija sukūrė du dokumentinius trumpametražius filmus.
K. Ragulskis sukūrė naują mokslinę sritį, taip vadinamą precizinę vibromechaniką ir vibrotechniką. Sukūrė naujus ir išvystė žinomus netiesinių dinaminių sistemų efektus bei savybes, suformulavo tos srities atskirų krypčių mokslinius pagrindus, sukūrė principus naujoms sistemoms sudaryti, kuriuos su savo mokiniais išvystė iki taikomųjų mokslo rezultatų inžinerinei praktikai. Gauti rezultatai yra aktualūs šiuolaikiniam ir ateities mokslui ir technikai.
K. Ragulskio pasiekimų atžymėjimas. Jis 28 monografijų, per 700 mokslinių straipsnių, per 1750 išradimų bei patentų autorius bei bendraautoris, per 160 leidinių redaktorius. Jis mokslinių darbų “Vibrotechnika” (69 leidiniai rusų k.), žurnalo “Vibration Engineering” (JAV, 16 numerių), tarptautinių žurnalų “Journal of Vibroengineering” (8 numeriai į metus anglų k.) ir “Journal of Measurements in Engineering” (4 numeriai į metus anglų k.), serijos knygų “Библиотека инженера по вибротехнике” (изд-во Машиностроение, rusų k., keliolika knygų) ir kai kurių kitų leidinių vyr. redaktorius. Keletas knygų ir keliolika leidinių paskelbta užsienyje anglų k.
K. Ragulskis tapo nepralenkiamu Lietuvoje pagal paruoštų mokslininkų (su moksliniais laipsniais) skaičių ir buvo rekordininkas SSRS. Jo mokinių parengtos (apie 300 daktaro ir habilituoto daktaro) disertacijos buvo itin vertinamos, net SSRS aukščiausios atestacinės komisijos (VAK) sąjunginiame suvažiavime 1980 m. buvo paminėtas puikus K. Ragulskio darbas. Tai atspindėta ir VAK išleistoje knygoje. Jam vieninteliam iš Baltijos respublikų buvo suteiktas SSRS nusipelniusio išradėjo vardas.
Paisa

Paisa (angl. paisa, dgs. paise) – smulkus piniginis vienetas Indijos regione (Indijoje, Pakistane, Nepale ir Bangladeše).

Senosios paisos

Iki XX a. 6-ojo dešimtmečio Indijoje ir Pakistane 1 paisa buvo lygi 3 pajams arba 1/4 anos, arba 1/64 rupijos. Britų valdymo laikais žodis paisa 'paisa' dažnai buvo rašomas pice. Iš vario kaldintos 0,125, 0,25, 0,5, 1, 1,5, 2 paisų monetos. Averse dažniausiai vaizduotas valdovo portretas, reverse – nominalas. Masė įvairavo nuo 2 iki 18 gramų.
Perėjus prie dešimtainių piniginių sistemų buvo įvesta nauja dešimtainė paisa (1/100 rupijos), kuri kelerius metus (Indijoje 1957–1964, Pakistane 1950–1960) buvo vadinama naya paisa 'naujoji paisa'.
Kristupas Stanislovas Zaviša

Biografija

Lietuvos kilmingos bajorų Zavišų giminės atstovas, herbo „Łabędź“ savininkas. Lietuvos didžiojo raštininko Andriaus Kazimiero Zavišos (apie 1614–1678) ir Aleksandros Oginskaitės sūnus.
Po savo tėvo mirties Kristupas Stanislovas Zaviša perėjo į savo dėdės, Lietuvos didžiojo kanclerio, kunigaikščio Marcijono Aleksandro Oginskio globą. Mokėsi Vilniaus ir Krokuvos universitetuose.
Aktyviai dalyvavo ATR politiniame gyvenime: keletą kartų buvo renkamas pasiuntiniu (deputatu) į seimus. 1697, 1718, 1720 m. Kristupas Stanislovas Zaviša buvo renkamas į seimo maršalkas. 1720 m. Kristupas Stanislovas Zaviša gavo Minsko vaivados pareigybę.
1686 m. dalyvavo pasirašant amžinos taikos sutartį tarp ATR ir Maskvos valstybės. Vadovaujant Jonui Sobieskiui dalyvavo kare su Osmanų imperija. Pradžioje buvo Lenkijos karaliaus Augusto Stipriojo šalininkas, bet Šiaurės karo metu perėjo į Stanislovo Leščinskio pusę. Seime 1718 m. Kristupas Stanislovas Zaviša pasiekė nutarimo dėl Karūnos ir Lietuvos etmonų galių sumažinimo priėmimą.
Vienas iš pagrindinių Šv. Feliciano koplyčių Mergelės Marijos sobore prie jėzuitų kolegiumo Minske rėmėjų. Po mirties buvo palaidotas jame.

Kūryba

Romano „Meilė be permainų“ perdirbimo autorius (1688), eilė pasisakymų seime, surinktų jo dukters Barboros Radvilos knygoje „Malonių melodijų atgarsiai“ (1728) ir kt.
Reikšmingiausias Kristupo Stanislova Zavišos literatūrinis paveldas – jo memuarai, kuriuose aprašomi politiniai įvykiai ir ATR bajorų buitis XVII–XVIII a.
Pasaulio slidinėjimo čempionatas

Pasaulio slidinėjimo čempionatas – Tarptautinės slidinėjimo federacijos organizuojamas geriausių pasaulio kalnų slidinėjimo atletų čempionatas, kuris vyksta kas dvejus metus. Čempionate varžomasi trijose olimpinėse disciplinose: slidinėjimo krose, šuoliuose su slidėmis ir šiaurės dvikovėje.
Kauno miesto savivaldybės taryba 1995–1997 m.

Teisinis pagrindas

Rinkimai įvyko vadovaujantis 1992 m. spalio 25 d. Konstitucijos nuostatomis, 1994 m. liepos 7 d. naujuoju Vietos savivaldos įstatymu ir nauju 1994 m. liepos 7 d. savivaldybių tarybų rinkimų įstatymu. Buvo panaikintos savivaldybių pakopos, nuo 108 iki 41 sumažintas savivaldybės tarybos narių skaičius, meras tapo ir atstovaujamosios, ir vykdomosios valdžios galva.

Veikla

Pirmasis posėdis įvyko 1995 m. balandžio 12 d. Meru išrinktas Rimantas Tumosa. 1995 m. birželio 6 d. miesto meru išrinktas Vladas Katkevičius, jo pavaduotoja Vincė Vaidevutė Margevičienė. Administratoriumi paskirtas Vytautas Bancevičius. 1997 m. sausio 21 d. miesto meru išrinktas Alfonsas Andriuškevičius. Paskutinis posėdis vyko 1997 m. kovo 20 d.
Lumpėnai

Aplinkinės gyvenvietės

Vidgiriai – 5 km
Būbliškė – 7 km 
 PAGĖGIAI – 9 km 
 Mikytai - 5 km
VILKYŠKIAI – 6 km
Bardinai – 2 km
Bitėnai – 3 km

Pavadinimo kilmė

Kaimo pavadinimas kilo nuo netoliese pratekančio Lumpės upelio.
Pinar del Rijas

Istorija

Miestas įkurtas 1571 m. ir pavadintas Nueva Filipinasu (Nueva Filipinas – „Naujieji Filipinai“), kadangi buvo apgyvendintas imigrantų iš Filipinų. 1774 m. miestas pervadintas Pinar del Riju.
Norvegijos transportas

Norvegijos transporto sistemą sudaro geležinkelių, automobilių, vandens, oro ir vamzdynų transportas.
Rūgiai

Istorija

Yra išlikę koplyčios griuvėsiai ant Novos kranto. Prieš Antrąjį pasaulinį karą joje vykdavo garsūs Žolinės atlaidai.
Atmabodha

Atmabodha (skr. आत्मबोध = ātmabodha, „Savosios esybės pažinimas“) – nedidelės apimties, reikšmingas advaita vedantos traktatas, kuris dažnai cituojamas šios filosofinės mokyklos veikaluose. Autoriumi paprastai laikomas Šankara.
Traktatą sudaro šešiasdešimt aštuonios šlokos (posmai). Atmabodhoje išdėstytos esminės advaita vedantos sampratos, kaip antai Brahmanas, atmanas, Brahmaną nustelbiančios apreikštojo pasaulio formos, būdai pažinti savąją esybę ir šitaip pasiekti išsilaisvinimą.
Apskritimas

Euklidinėje geometrijoje apskritimas – aibė visų plokštumos taškų, vienodu atstumu nutolusių nuo vieno taško, vadinamo apskritimo centru.

Pagrindinės sąvokos

Tiesės atkarpa, jungianti apskritimo centrą su bet kuriuo apskritimo tašku, vadinama apskritimo spindulio ilgiu. Spindulio ilgis vadinamas ir atstumas nuo apskritimo centro iki bet kurio jo taško. Spindulio ilgis formulėse žymimas r arba R.
Taškas, nutolęs nuo apskritimo centro už spindulį mažesniu atstumu, vadinamas tašku apskritimo viduje, o taškas, nuo apskritimo centro nutolęs didesniu už spindulį atstumu, vadinamas tašku apskritimo išorėje.
Tiesės atkarpa, jungianti du apskritimo taškus, vadinama apskritimo styga. Styga, einanti per apskritimo centrą, vadinama apskritimo skersmeniu. Skersmuo formulėse žymimas d arba D. Skersmens ilgis lygus dviem apskritimo spinduliams (D = 2·R).
Vienoje stygos pusėje esanti apskritimo dalis, įskaitant ir stygos galinius taškus, vadinama apskritimo lanku. Apskritimo lankas, susietas su skersmeniu, vadinamas pusapskritimiu.
Apskritimo ilgis: 
Apskritimo ribojama plokštumos dalis vadinama skrituliu.

Apibrėžtinis apskritimas

Apskritimas, kuris eina per visas daugiakampio viršūnes, vadinamas apibrėžtiniu apskritimu, o daugiakampis vadinamas įbrėžtiniu daugiakampiu.
Apie kiekvieną trikampį galima apibrėžti vienintelį apskritimą. Iš to galima daryti išvadą, kad vienintelį apskritimą galima nubrėžti ir per bet kuriuos tris plokštumos taškus, nesančius vienoje tiesėje.
Apie trikampį apibrėžto apskritimo centras yra to trikampio kraštinių vidurio statmenų susikirtimo taškas.
Apibrėžto apie trikampį apskritimo spindulio formulė: 
Apskritimą apibrėžti galima tik apie tą keturkampį, kurio priešingųjų kampų suma lygi 180°.
Apie kiekvieną taisyklingąjį daugiakampį galima apibrėžti vienintelį apskritimą.

Įbrėžtinis apskritimas

Apskritimas, kuris liečia visas daugiakampio kraštines, vadinamas įbrėžtiniu apskritimu, o daugiakampis vadinamas apibrėžtiniu daugiakampiu.
Į trikampį galima įbrėžti vienintelį apskritimą. Į trikampį įbrėžto apskritimo centras yra trikampio pusiaukampinių susikirtimo taške.
Į keturkampį galima įbrėžti apskritimą tik tuomet, kai keturkampio priešingų kraštinių ilgių sumos yra lygios.
Į kiekvieną taisyklingąjį daugiakampį galima įbrėžti vienintelį apskritimą.
Įbrėžtinio apskritimo spindulys:

Apskritimo ir tiesės tarpusavio padėtis

Tiesė ir apskritimas gali neturėti bendrų taškų (a), gali turėti vieną bendrą tašką (b) arba du bendrus taškus (c).

Dviejų apskritimų tarpusavio padėtis

Du plokštumos apskritimai, kurių centrai sutampa, vadinami koncentriniais (a).
Du koncentriniai apskritimai, kurių spinduliai vienodi, sutampa, o koncentriniai apskritimai su skirtingais spinduliais bendrų taškų neturi (a).
Du nekoncentriniai apskritimai plokštumoje gali neturėti bendrų taškų (b ir c), gali turėti vieną bendrą tašką (d ir e) arba du bendrus taškus (f).
Dviejų apskritimų lietimosi taškas priklauso jų centrus jungiančiai tiesei.

Termino kilmė

Terminą apskritimas lietuvių kalboje įvedė Jonas Jablonskis.
2009 m. Europos krepšinio čempionatas

Turnyro komanda

Šie žaidėjai pateko į turnyro komandą 
PG –  Vasileios Spanoulis
SG –  Miloš Teodosić
SF –  Rudy Fernandez
PF –  Erazem Lorbek
C –  Pau Gasol (MVP)
Handlova

Istorija

Miestelis įkurtas 1376 m. vokiečių, kurie vėliau buvo vadinami Karpatų vokiečiais. Pirmasis Handlovos gyventojas buvo Peter Kricker iš Kremnicos, kuris atkeliavo kartu su 200-ais kitų įkurti gyvenvietės vietovėje, vadintoje Krásny les (liet. gražusis miškas) pavadinimu. XVIII a. pradėta anglies gavyba, kuri iš pradžių aprūpindavo šalia esančią Boinicos pilį.
Po Antrojo pasaulinio karo etniniai vokiečiai buvo priversti palikti miestelį, ko pasekoje Handlove liko gyventi tik 4000 žmonių. Miestelio teisės suteiktos 1960 m.

Žymūs žmonės

Handlovoje gimė Martin Škrtel – Slovakijos futbolininkas, Fenerbahçe SK klubo gynėjas, nuo 2004 metų žaidžiantis Slovakijos rinktinėje.
Tačira

Geografija

Didžiąją valstijos dalį užima Andų kalnai, čia iškylantys iki 3912 m aukščio (Pulpito k.). Pietryčiuose paviršius leidžiasi į Orinoko žemumą. Tačiros upės priklauso Orinoko ir Marakaibo ežero baseinams.
Valstijos simbolis – muturis (Prumnopitys montana).
Steponas Strazdas

Biografija

Mokydamasis Joniškyje Matui Slančiauskui padėjo rinkti tautosaką. 1905 m. dalyvavo revoliuciniuose įvykiuose Joniškyje ir Šiauliuose, buvo suimtas už revoliucinę veiklą. Paleistas 1906 m. išvyko į JAV.
Nuo 1906 m. – Amerikos lietuvių socialistų sąjungos (ALSS) narys, 1919 m. buvo prisidėjęs prie komunistų, vėliau – sklokininkas, grįžo į ALSS. 1915–1921 m. – laikraščių „Naujienos“, 1925–1930 m. – „Vilnis“ redakcijos darbuotojas.
Nuo 1930 m. – Lietuvių darbininkų draugijos veikėjas, CK narys. 1935–1943 m. – laikraščio „Nauja Gadynė“ bendradarbis, 1943 m. – redaktorius. 1943–1955 m. – laikraščio „Keleivis“ bendradarbis, 1947–1953 m. – laikraščio „Darbas“ redaktorius. K. Valionio slapyvardžiu bendradarbiavo laikraščiuose „Aušrinė“ ir „Kova“.
Gedrosija

Geografija

Gedrosija – kalnuotas kraštas, prisiglaudęs prie Arabijos jūros. Palei visą jūrą eina Makrano kalnai, atskiriantys siaurą pakrantės ruožą. Rytuose regioną uždarė Kirtaro kalnai, kurie atskyrė jį nuo Indo slėnio (Sindo regiono). Šiaurės rytuose buvo kitas kalnuotas kraštas – Arachosija. Didelę regiono dalį užėmė dykumos, kurios jį atskyrė nuo Drangianos šiaurėje. Tai yra karščiausia Pakistano vieta vasarą. Daugybė kalnų ir dykumų lėmė nederlingas žemes ir menką gyventojų tankumą. Vakaruose Gedrosija siekėsi su Persija.

Senieji gyventojai

Pirmieji spėjami Gedrosijos gyventojai buvo mundai, o vėliau, apie 4000 m. pr. m. e. į šias teritorijas atėjo dravidai, apgyvendinę regioną. Apie IV–III tūkst. pr. m. e. Gedrosijoje susiformavo žemdirbių gyvenvietės, priklausiusios neolitinėms Beludžistano žemdirbių kultūroms. Šios gyvenvietės vaidino svarbų vaidmenį prekyboje tarp Mesopotamijos ir Indo slėnio (Ankstyvosios Harapos kultūros): keliai iš Šachadado ėjo per Gedrosiją. Tai IV tūkst. pr. m. e. ilgainiui leido susiformuoti savarankiškai Gedrosijoje Amri kultūrai.
Nuo maždaug 2600 m. pr. m. e. Gedrosija buvo stipriai veikiama Indo slėnio civilizacijos. Prekybiniams keliams persikeliant į jūrą, išaugo Gedrosijos pakrantės svarba, čia atsirado svarbūs tranzitiniai uostai, statyti Indo civilizacijos miestų pavyzdžiu. Šis laikotarpis iki maždaug 2000 m. pr. m. e. vadinamas Kuli kultūra.
Apie 2000 m. pr. m. e. čia iš šiaurės atėjo iranėnai, kurie pamažėle išstūmė ar asimiliavo vietinius dravidus. Išlikę čia gyventi dravidai tapo dabartiniais brahujais. Iranėnai suformavo dabartinių puštunų protėvius, kurie vėlesniuose graikų raštuose buvo įvardijami kaip paraitakenoi.
Kobe Tai

Biografija

Kobė gimė kinei ir japonų kareiviui Taipėjuje, Taivane, kur ją, sulaukusią 5 mėnesių, įvaikino amerikiečių šeima. Šie jai davė vardą Carla Carter, tuo tarpu Carla Scott Carter ji tapo ištekėjusi už aktoriaus Mark Davis, kurio tikroji pavardė yra Scott.
1974 m. ji kartu su naujaisiais tėvais persikėlė į JAV ir apsistojo San Diege, kur jos tėvas kariškis buvo gavęs paskyrimą. Dar po 3 metų jis baigė tarnybą ir visa šeima, kurioje dar augo 11 metų už Kobę vyresnė jų dukra, persikėlė į nedidelį mietelį Arkanzase.
Kobė tvirtina niekada nejautusi diskriminacijos dėl savo kilmės, nors mokykloje buvo vienintelė azijietė, ten nesimokė nei juodaodžiai, nei ispanų kilmės vaikai. Augdama kaip tipiška amerikietė, ji mokykloje buvo šokėjų komandos kapitonė, žaidė softbolą, krepšinį. bei mokėsi groti pianinu ir fleita.
Baigusi mokyklą, ji įstojo į Arkanzaso valstijos universitetą, kuriame ėmė studijuoti komunikacijų mokslus. Po 3 metų, likus 1 mokslo metams, ji nusprendė laikinai mesti mokslus ir išvyko paskui savo vaikiną į Klyvlendą, kur šis gavo paskyrimą kaip restorano vadovas. 6 mėnesius ji dirbo aukle, tačiau toks gyvenimas netruko pabosti, be to, neberibojama tėvų nustatytų griežtų taisyklių, ji įsidarbino striptizo klube „Tiffany‘s Cabaret“, kur, jos pačios teigimu, radikaliai pakeitė požiūrį į gyvenimą ir leido labiau pasireikšti savo seksualumui.
Čia 1996 m. ji susipažino su aktore Sanset Tomas, vykusią gastrolių per šalies klubus kaip šokėja. Ši supažindino Kobę su vadybininku, kuris ją pakvietė atvykti į Los Andželą. Čia jai buvo organizuoti susitikimai su keliomis pornografinių filmų kompanijomis bei fotografais. Atlikusi bandomuosius filmavimus, Kobė sulaukė „Vivid Entrtainment“ pasiūlymo pasirašyti sutartį ir tapo pirmąja azijiečių kilmės aktore, sudariusią su šia kompanija išskirtinę sutartį. Netrukus ji persikėlė į Holivudą, kur, pasivadinusi Blake Young, ėmė pozuoti žurnalams ir nusifilmavo pirmose juostose. Netrukus ji ėmė pasirašinėti Kobės Ty slapyvardžiu: „Kobė“ buvo tiesiog gražus moteriškas vardas, o „Ty“ pasiūlė prodiuseris ir režisierius Steve Hirsch, norėdamas labiau pabrėžti jos kilmę.

Kita veikla

Kobės balsą galima išgirsti atlikėjo Marilyn Manson albumo „Mechanical Animals“ dainoje „I Don't Like the Drugs, But the Drugs Like Me“.
Ji taip pat vaidino striptizo šokėją, kurią vakarėlio metu nužudo, juostoje „Very Bad Things“ (1998). Filme taip pat vaidino Christian Slater ir Cameron Diaz, o Kobė titruose buvo pristatyta kaip Carla Scott.

Asmeninis gyvenimas

Jau pirmąją savaitę persikėlusi į Holivudą Kobė viename gimtadienio vakarėlyje susipažino su aktoriumi Mark Davis. Jiedu greitai tapo pora ir tų pačių metų lapkritį susituokė. Nors filmuose jiedu dažniausiai vaidindavo tik kartu, 1999 m. jų keliai išsiskyrė, bet asmeniniame gyvenime Kobė pasiliko vyro pavardę ir tapo Carla Scott Carter.
2000 m . pabaigoje Kobė tapo nėščia ir nutraukė savo karjerą. Metų sandūroje jai gimė sūnus ir 2001 m . gruodį ji vėl sugrįžo į filmavimo aikštelę. 2003 m. pasirodė jos paskutinis filmas „Jenna Loves Kobe“, kuriame ji vadino kartu su Jenna Jameson.
Ženklodara

Ženklodara (angl. branding) – tai įmonės, produkto ar paslaugos identiteto modelio kūrimas : idėjų kūrimas, įgyvendinimas ir palaikymas. Tai viena iš verslo priemonių, kuri atskleidžia ir vertina prekės ženklo idėjas, sampratą šiandienos kintančioje kultūroje ir rinkoje. Ženklodaros svarbos supratimas gali ryškiai paveikti verslo įmonių pardavimus ir pelną.

Priemonės

Ženklodaros  priemonių pagalba yra dailinami, atnaujinami ir vystomi prekių ženklai. Prekės ar įmonės ženklo, visos valstybės įvaizdžio kūrimas yra sudėtingas kompleksinis procesas. Vartojimo prekių kūrėjai perima šiuolaikines rinkodaros ir ženklodaros strategijas, kompanijos kreipia dėmesį į savo kuriamo produkto ergonomiką, dizainą, klientų aptarnavimą. Jos stengiasi išsiskirti iš kitų įmonių firminiu stiliumi, ypač tų, kurios prekiauja ta pačia produkcija ar užsiima panašia veikla.